Imtella' Lulju 3, 2021 Imħallef iddeċieda li 10 persuni, fosthom kardinal, għandhom jgħaddu ġuri dwar allegat korruzzjoni fix-xiri ta' propjetà mill-Vatikan f'Londra. Il-ġuri mistenni jibda fis-27 ta' Lulju. Il-Kardinal Angelo Becciu kien tkeċċa mill-Papa Franġisku f'Settembru li għadda bil-Mexxej tal-Knisja Kattolika approva li ssir investigazzjoni dwar dan il-każ. Minbarra l-Kardinal Becciu hemm akkużati wkoll l-eks-kap tat-taqsima fi ħdan il-Vatikan li tinvestiga reati finanzjarji u żewġ negozjanti, Gianlugi Torzi u Raffaele Mincione, li wkoll kienu involuti biex il-Vatikan xtara propjetà li tiswa' €350 miljun fil-kapitali Ingliża. Il-Kardinal Becciu, li huwa l-ogħla uffiċjal tal-Knisja li qatt ġie akkużat b'reati finanzjarji, qed jinsisti li huwa innoċenti. Anke Torzi u Mincione qed jgħidu li mhux ħatja. L-att tal-akkuża fil-konfront tiegħu nħarġet b'mod separat minn tad-disgħa l-oħra peress li hekk titlob il-proċedura tal-Vatikan meta jkun akkużat kardinal. Il-Kardinal Becciu diġà kien involut f'kontroversja oħra meta għadda €100,000 f'donazzjon mill-Vatikan lil għaqda tal-karità mmexxija minn ħuh. Huwa ammetta li ta d-donazzjoni imma nsista li l-flus kienu għall-karità u mhux għal ħuh.